b'\n_START_ARTICLE_\nBloodsport \xe2\x80\x93 viimeiseen asti\n_START_SECTION_\nJuoni\n_START_PARAGRAPH_\nElokuva kertoo kanadalaissyntyisest\xc3\xa4 Yhdysvaltain armeijan upseerista Frank Duxista, joka on harjoitellut nuoruudestaan l\xc3\xa4htien ninjutsua Senzo Tanakan opissa. Kunnioittaakseen kuolemaisillaan olevaa mestariaan Dux l\xc3\xa4htee armeijan kielloista huolimatta Hongkongiin ja osallistuu siell\xc3\xa4 vaaralliseen Kumite-turnaukseen. Turnauksessa h\xc3\xa4n yst\xc3\xa4vystyy toisen yhdysvaltalaisen ottelijan Ray Jacksonin kanssa, joka edustaa turnauksessa vale tudoa.\n_START_SECTION_\nK\xc3\xa4sikirjoitus\n_START_PARAGRAPH_\nElokuvan k\xc3\xa4sikirjoitus sai alkunsa Lettichin ja Duxin v\xc3\xa4lisest\xc3\xa4 keskustelusta, jossa Dux mainitsi olleensa muutaman kerran mukana turnauksessa nimelt\xc3\xa4 Kumite, jota kutsuttiin lempinimell\xc3\xa4 Bloodsport. T\xc3\xa4m\xc3\xa4 sai Lettichin kiinnostumaan tekem\xc3\xa4\xc3\xa4n aiheesta k\xc3\xa4sikirjoituksen, joka liittyisi salaiseen kamppailuturnaukseen. My\xc3\xb6hemmin tuottaja Mark DiSalle pyysi Lettichi\xc3\xa4 tekem\xc3\xa4\xc3\xa4n h\xc3\xa4nelle k\xc3\xa4sikirjoituksen halvalla, jonka aiheena oli Kickboxer. Lettich kuitenkin tarjosi h\xc3\xa4nelle oman ideansa tehd\xc3\xa4 elokuva nimelt\xc3\xa4 Bloodsport, josta elokuvan k\xc3\xa4sikirjoitus sai alkunsa.\n_START_SECTION_\nRoolitus\n_START_PARAGRAPH_\nP\xc3\xa4\xc3\xa4roolia varten tuottaja DiSalle oli koe-esiinytt\xc3\xa4nyt satoja n\xc3\xa4yttelij\xc3\xb6it\xc3\xa4, joista h\xc3\xa4n lopuksi valitsi Van Dammen. H\xc3\xa4n oli esitellyt itsens\xc3\xa4 ja karatepotkunsa beverlyhillsiil\xc3\xa4isen ravintolan edess\xc3\xa4 tuottaja Menahem Golanille. Golan kiinnostui h\xc3\xa4nest\xc3\xa4 ja kutsui tapaamiseen my\xc3\xb6hemm\xc3\xa4lle p\xc3\xa4iv\xc3\xa4lle toimistoonsa. Paikan p\xc3\xa4\xc3\xa4ll\xc3\xa4 Golan antoi Van Dammelle Bloodsportin k\xc3\xa4sikirjoituksen._NEWLINE_My\xc3\xb6s elokuvan k\xc3\xa4sikirjoittaja Lettich oli huomannut Van Dammen elokuvassa Haastaja ja pyysi Frank Duxia huomioimaan n\xc3\xa4yttelij\xc3\xa4n, joka Lettichin mielest\xc3\xa4 muistutti Duxia nuorena.'